ኣይተ ብርሃኑ ኣባዲ፦ ኣነ ብስሩዕ ስራሕ ካብ ዝጅምር ገና ክልተ ወርሐይ'ዩ። ቅድሚ ዓሰርተ መዓልቲ፡ 'እቲ ዝድለ ለውጢ ብቕልጡፍ ስለዘይመፀአ ካብ ሓላፍነት ተላዒልካ ኣለኻ' ዝብል ብሓላፊ ቤት ፅሕፈት ህወሓት ተነጊሩኒ። በቲ ሕጋዊ ኣሰራርሓ እንተኾይኑ፡ ናተይ ሽመትን ስዕረትን ብርእሰ ምምሕዳር (ብምክትል) እዩ ዝካየድ። ተፃዋዕነቱ ንቤት ምኽሪ ስለዝኾነ ቤት ምኽርን ቦርድ'ውን ይፈልጡዎ። እዚ ኹሉ እንተይፈለጡዎን ብኣቋራጭ ዝተገብረን ውሳነ ስለዝኾነን ወግዓዊ ደብዳበ ይፅበ ነይረ። ደሓር ግን ዕላዊ ደብዳበ ክመፅእ ኣይከኣለን። ዓሰርተ መዓልቲ ሓሊፉ ኣሎ። ብጭቡጥ ድማ፡ ዋላ ዕላዊ ደብዳበ ክሳብ ዝመፅእ ኢለ ንቢሮ ይመፅእ እየ፤ ግን ብቑዉም ነገሩ አካያዲ ስራሕ ኮይነ ዝሰርሐሉ ኩነታት የለን። ንኣብነት ኣብ ዝሓለፈ ዓርቢ ናይ ኤምሓት [ኤጀንሲ መራኸብቲ ሓፍሽ ትግራይ] ቦርድ አኼባ ነይሩ፡ ኣነ ናይቲ ቦርዲ ፀሓፊን ኣባልን እየ፡ ግን ኣይተፀዋዕኹን። ከምዚ ኢልካ ምቕፃል ትርጉም ስለዘይብሉ፡ ኣብቲ ደብዳበ'ውን ብዝርዝር ብዝገለፅኩዎ ምኽንያት፡ ምስራሕ ስለዘይከኣል፡ ንክቡር ምክትል ርእሰ ምምሕዳር፡ ብገዛ ፍቃደይ ስራሕ ናይ ምልቃቕ ሕቶ ኣቕሪበ ኣለኹ። ቢቢሲ ትግርኛ ፦ ኣብተን ብሓላፍነት ዝፀናሐኽያን እዋናት፤ ምስ ላዕለዎት ሓለፍቲ ዝነበረካ ርክብ እንታይ ይመስል?
